夢遊春七十韻
作者：元稹
朝代：唐

paragraphs: 昔歲夢遊春，夢遊何所遇。
夢入深洞中，果遂平生趣。
清泠淺漫流，畫舫蘭篙渡。
過盡萬株桃，盤旋竹林路。
長廊抱小樓，門牖相回互。
樓下雜花叢，叢邊繞鴛鷺。
池光漾霞影，曉日初明煦。
未敢上階行，頻移曲池步。
烏龍不作聲，碧玉曾相慕。
漸到簾幕間，裴回意猶懼。
閑窺東西閤，奇玩參差布。
隔子碧油糊，駝鉤紫金鍍。
逡巡日漸高，影響人將寤。
鸚鵡饑亂鳴，嬌娃睡猶怒。
簾開侍兒起，見我遙相諭。
鋪設繡紅茵，施張鈿妝具。
潛褰翡翠帷，瞥見珊瑚樹。
不辨花貌人，空驚香若霧。
身回夜合偏，態斂晨霞聚。
睡臉桃破風，汗妝蓮委露。
叢梳百葉髻，金蹙重臺屨。
紕輭鈿頭帬，玲瓏合歡袴。
鮮妍脂粉薄，闇澹衣裳故。
最似紅牡丹，雨來春欲暮。
夢魂良易驚，靈境難久寓。
夜夜望天河，無由重沿泝。
結念心所期，返如禪頓悟。
覺來八九年，不向花迴顧。
雜合兩京春，喧闐衆禽護。
我到看花時，但作懷仙句。
浮生轉經歷，道性尤堅固。
近作夢仙詩，亦知勞肺腑。
一夢何足云，良時事婚娶。
當年二紀初，嘉節三星度。
朝蕣玉佩迎，高松女蘿附。
韋門正全盛，出入多歡裕。
甲第漲清池，鳴騶引朱輅。
廣榭舞萎蕤，長筵賓雜厝。
青春詎幾日，華實潛幽蠹。
秋月照潘郎，空山懷謝傅。
紅樓嗟壞壁，金谷迷荒戍。
石壓破闌干，門摧舊梐枑。
雖云覺夢殊，同是終難駐。
悰緒竟何如，棼絲不成絇。
卓女白頭吟，阿嬌金屋賦。
重璧盛姬臺，青冢明妃墓。
盡委窮塵骨，皆隨流波注。
幸有古如今，何勞縑比素。
況余當盛時，早歲諧如務。
詔冊冠賢良，諫垣陳好惡。
三十再登朝，一登還一仆。
寵榮非不早，邅迴亦云屢。
直氣在膏肓，氛氳日沈痼。
不言意不快，快意言多忤。
忤誠人所賊，性亦天之付。
乍可沈爲香，不能浮作瓠。
誠爲堅所守，未爲明所措。
事事身已經，營營計何誤。
美玉琢文珪，良金填武庫。
徒謂自堅貞，安知受礱鑄。
長絲羈野馬，密網羅陰兔。
物外各迢迢，誰能遠相錮。
時來既若飛，禍速當如騖。
曩意自未精，此行何所訴。
努力去江陵，笑言誰與晤。
江花縱可憐，奈非心所慕。
石竹逞奸黠，蔓青誇畝數。
一種薄地生，淺深何足妒。
荷葉水上生，團團水中住。
瀉水置葉中，君看不相汚。